ललितपुरको जावलाखेलबाट ८ किमी दक्षिणमा अवस्थित खोकनाका बारेमा धेरैले सुनेका छन् । नेपालमा पहिलो पटक विद्युत बलेको, पहिलो पटक बस्तीका सबै घरमा खानेपानी पुगेको (कलधारा पानी नामाकरण गरिएको), जति बाक्लो बस्ती भए पनि जहाँ पनि सवारी साधन पुग्ने कारण पहिलो व्यवस्थित बस्ती, कहीं पनि सहकारी नभएको बेला सहकारीको अवधारणामा सञ्चालन भएका तेल मिलजस्ता धेरै इतिहास बोकेको छ– खोकनाले । साँस्कृतिक महत्वका धेरै चाडपर्वका कारण पनि खोकना चर्चामा रहन्छ । अहिले पनि ९६ प्रतिशत नेवारी समुदायको बसोबास रहेको खोकना एउटै संस्कृति, एउटै भाषा, एउटै धर्म, एउटै पेशा व्यवसाय, एकै प्रकारका घरको बस्ती जस्ता कुराले पनि प्रख्यात छ ।
